Tojásfestés hagyományosan
Mielőtt munkához látunk, érdemes ráhangolódnunk Forgács Erzsike gondolataival "A húsvéti misztérium jelképei" címmel……( A Dióhéj 2014 húsvéti száma) 
Ezek után következzenek az én gyakorlati útmutatóm, egyszerű praktikumok, melyek gazdagon dísztített tojásokat eredményeznek.
Az archaikus időben teli tojásokat írtak meg a legényeknek, az üzenete így volt teljes. Manapság divatossá lett a kifújt tojás, így felakasztható a tojásfára, illetve megőrizhető a következő évre.
Én gyerekorom óta lelkesen díszítem a tojásokat. Egyet-egyet mindig félreteszek, így elég szép mennyiség összegyűlt az évek alatt. Néha kísérletezem egyéb díszítési eljárással: gravírozás, aranyporozás, berzselés papírkivágással, matricázással stb...  Nekem a húsvétra való várakozás így teljes.
Ebben a rovatban a hagyományos írókázás, gicázás technikáját írom le lépésről-lépésre.
1. Hogyan lyukasszuk ki tojásunkat?
	•	Hegyes tűvel kör alakban apró szúrásokat ejtek a tojáson, majd kitöröm a pöttyök közti részt a tű hegyével. A kör átmérője kb. 5mm legyen. Nekem ez a technika vált be a legjobban, mert így pillanatok alatt szép mennyiségű tojást tudok kifújni. (1 kép)
	•	Finomszemcsés csiszolópapírt lehelyezek az asztalra és körkörösen mozgatom rajat a tojást, míg elvékonyodik a héjja, így könnyedén kilyukasztom a hártyát egy tűvel. Időigényes feladat, de szép lesz a luk.
	•	A tű hegyével kapirgálom, míg elvékonyodik a héj. Egész apró csinos kis lukat készítek ezzel (tüdőt próbáló feladat kifújni)
2. Fújás
	•	Egy nagy tűvel beleszúrok a tojásba és megkavarom, így a fehérje és a sárgája egybefolyik.
	•	Amennyiben nagy a luk, egy nagy lélegzetvétel után egy levegővel kifújom a tojást.
	•	Egy injekciós tűt meghajlítok 90 fokban, majd levegőt nyomok a tojásba. Ezután szépen elkezd magától kifolyni a tojás leve. Ez esetben elegendő egyetlen egy luk, az aljára. Türelemjáték. (2. kép)
3. Ecetes ronggyal megtisztítom a tojást.
4. Íróka készítése
	•	Szükéses egy fémcsövecske, melyet magad is elkészíthetsz patikában kapható üres kenőcsöstubusból avagy majonézes, pirosaranyas tubusból. Egy tűre tekerem fel, ügyelve a luk méretére. Alul kb. 1-1,5 mm, felül kiszélesedik. (3.kép)
	•	Mogyoróvessző botocskából készítek egy kis hasadékot, abba teszem bele a csövet, majd vékony dróttal rögzítem. (4.kép)
	•	Tavalyelőtt a Táncháztalálkozón fantasztikus írókára bukkantam. Az igen vékony kis fémcsőbe bele van vezetve egy disznószőrszál. A cső kötözése kenderszállal van megoldva.  A működési elve is teljesen más, mint az előbb ismertetett írókánál. Forró  méhviaszba kell áztatni, míg a kenderszál beissza azt. Írókázás közben ebből adagolódik a viasz, így egész hosszan tudok vele írni. A disznószőr pedig a minta vékonyságát garantálja. Lelkes tojásírókázóknak különösen ajánlom, élmény vele dolgozni.
5. Minta tervezése, gyakorlás
	•	Mielőtt hozzálátunk, nézegessünk megrajzolt mintákat. Íme legkedvesebb mintáim (kép:  tojások).  Ezek főleg osztóvonalas minták, ez a felosztás megkönnyíti a rajzolást. A sok pöttyözés pedig egyszerű és nagyon mutatós, nem is beszélve a varázserejéről!
	•	Rajzolgassuk meg őket, majd próbáljunk meg saját mintát megálmodni. 
	•	Ezután vehetjük kezünkbe az írókát, de még csak papíron gyakoroljunk.
6. Írókázás
	•	A felmelegített méhviaszba mártogatom az írókát. (5. kép)
	•	Teamécsest használok. Az írókám hegyét a láng tetejéhez teszem. Elszámolok lassan 5-ig, majd a megolvadt viaszból veszek egy picit a fémcső hegyével. (6. kép)
	•	Az első csöppek a gyakorlópapírra menjenek, ezután a tojásra. Az íróka hegye mindig feküdjön rá a tojásra. Írunk, míg ki nem fogy a viasz. Ezután ismétlődik minden előről.
7. Festés
	•	Élelmiszer ill. festékboltban kapható hideg festékkel-használati utasítás a  tasakon
	•	Hagymahéjjal langyosan és melegen is lehet. Amennyiben meleg festőlébe tesszük, egyúttal le is olvad a viasz.
	•	Ecettel. Izgalmas eljárás. Ebben az esetben lemaródik a külső réteg és a minta alatt megmarad a tojás színe. Szép monokróm színek lesznek.
	•	A toást befestem pl. pirosra és írókázás után ecettel visszamaratom, leolvasztás után a minta lesz színes és a tojás pedig fehér.
	•	Batikolt tojás: Befestem a tojást pl. sárgára, majd szárazra törlöm. Megírókázás után befestem pl. pirosra, majd szárazra törlöm. Újabb megírókázás után befestem pl. kékre, majd szárazra törlöm. A viasz leolvasztása után mindhárom szín előkerül. Mindig a világos színtől haladunk a sötét felé!
8. Olvasztás
A láng széléhez közelítem a tojást (mert különben megkormosodik), s mikor megfut a viasz, letörlöm papírtörlő kendővel.
9. Díszítés
Filccel és gyönggyel ( 7.kép)
Jó munkát, Áldott Húsvétot és sok locsolót kívánok!